እውነት ምንድን ነው?

/ ክፍል ፩ /

📜📖📖📜

በአንዳንድ መመዘኛዎች አብዛኛው ሰው እውነት ብሎ የተስማማበት ነገር ነገር ከሞላ ጎደል እውነትነት አለው ተብሎ ይታሰባል ። ይሁንና ይሄ ብያኔ ከብዙ የእውነታ ማረጋገጫ መንገዶች መንገዶች አንዱ እንጂ የመጨረሻ ማጠቃለያው እንዳልሆነ ልብ ማለት ይገባል ። ስለዚህ አንተም ሆንክ የሀዲስ ኪዳኑ ጲላጦስ " እውነት ምንድር ነው? " ስትሉ ለጠየቃችሁት የጓደኞችህ መደምደሚያ አርኪ ምላሽ አይሆንም ።

📖📖📖

ከሁሉም በፊት ውሸት እንድንናገር የሚገፋፉን ነገሮች ምንድን ናቸው ብለን መነሳት የእውነትን ተፈጥሮ መርምሮ ለማግኘት ይረዳናል ። አንድ ሰው እንደማያፈቅራት ልቡናው የሚያውቀውን ሴት አፈቅርሻለሁ ቢል ውሸት ተናግሯል ማለት ነው ። ወይም አንድ ልጅ የብስኩት ማስቀመጫውን አድፋፍቶ እያለ እናቱ ስትጠይቀው << አላደረኩም >> ቢል ዋሽቷል ። ውሸት ማለት የምታውቀውን የምታስበውንና የሚሰማህን ክደህ መናገር ነው ። እንዲህ ያለው ድርጊት በየዋህነት ወይም በስህተት ከሚፈጸመው የተለየ ነው ። ለምሳሌ አንድ የእግር  ኳስ ዳኛ በአጠራጣሪ ሁኔታ የገባን ጎል ቢሽር ማለት ነው ።

📖📖📖

የቅርብ ጊዜው አሜሪካዊው ታላቁ ፈላስፋ ጆሲያህ ሮይስ (Josiah Royce) ለውሸት ትርጓሜ " ሲሰጥ የሰው ልጅ ይሁነኝ ብሎ የድርጊት መወከያ ቃላቱን በማቀያየር የሚያውቀውን እውነታ ሲቃረን ነው " ይላል ።  "አይደለም" መባል የሚገባውን "ነው" በሚልበት ጊዜ ፤ ወይም "ነው" ማለት ሲገባው "አይደለም" ለማለት ሲደፍር  ። ሮይስ ውሸትን የፈታበት መንገድ ወደ ጥንታዊ የእውነት ትርጓሜ ይመራናል ። ከ2 ሺህ 5 መቶ አመታት በፊት ፕሎቶና አርስቶትል በዚሁ መንገድ ለእውነትና ውሸት ብያኔ ሰጥተው ነበር ።...

ይቀጥላል....

እውነት ምንድን ነው?

/ ክፍል ፪ /

📜📜📖📜📜

… የቀጠለ

ፕሌቶና አርስቶትል እንደሚሉት የጨበጥነው አስተያየት ትክክለኛ መሆኑ የሚረጋገጠው " 

ነው" መባል ያለበት "ነው" ተብሎ ሲገኝ ወይም "አይደለም" መባል የሚገባው "አይደለም" ሲባል ነው ። በአንፃሩ አስተያየታችን ሐሰት ሆኖ የሚገኘው ደግሞ የተገላቢጦሽ "ነው" መባል ያለበት "አይደለም" በሚል ተለውጦ ሲገኝ ወይም "አይደለም" በ"ነው" ተተክቶ ስናገኘው ነው ።

📖📖📖

ፕሌቶና አርስቶትል እንደሚሉት የአስተያየታችን እውነትነት የሚረጋገጠው ከገሃዱ ዓለም ተጨባጭ ሁኔታና ከተፈጥሮ ህግ ጋር እየተመሳከረ ይሆናል ። አስተያየታችን ከገሃዱ ዓለም ሆነ ከተፈጥሮ ህግ ጋር የተስማማ ሆኖ ከተገኘ እውነትነት ሲኖረው በአንፃሩ ከተጣረሰ ደግሞ ስህተት ተናግረናል ማለት ይቻላል ይላሉ ።

📖📖📖

ስለዚህ ከላይ እንደተመለከትነው የእውነታን ምንነት አንጥሮ ማውጣት በጣም ቀላል ነው ። ፍቺውንም መረዳት ያን ያህል አዳጋች አይደለም ። ጲላጦስ ኢየሱስን ስለእውነት ምንነት ሲጠይቅ ምናልባትም ምላሹ በኋላ ለሌላ ጥያቄ እራሱን አዘጋጅቶ ነበር "የተነገረን እውነት ይሁን ሐሰት እንዴት ማረጋገጥ እንችላለን?" 

📖📖📖

ለዚህ ጥያቄ ሶስት ዋና ዋና ምላሾች አሉ ። አንዳንዱ ጉዳይ በራሳችን ተጨባጭ እውነታ የምንዳኘው ነው ። "ድፍኑ ከቁራሹ ይበልጣል" ይሄ እውነት በራሳችን አይተን ያረጋገጥነው በመሆኑ በየትኛውም አግባብ ተቀይሮ ቢመጣ ልንቀበለው የሚያዳግተን ነው ። ድፍኑን እናውቃለን ቁራሹንም እንረዳለን ። ስለዚህ ቁራሹ ከድፍኑ ሊበልጥ የሚችልበት አንድም መንገድ የለም ። የአንዳንድ ነገር እውነትነት የምናረጋግጥበት አግባብ ቁራሹ ከድፍኑ የአለመብለጡ እውነታን መመዘኛ አድርገን ነው ። ...

ይቀጥላል...

እውነት ምንድን ነው?

/ ክፍል ፫ /

📜📜📖📜📜

...የቀጠለ

ሁለተኛው እውነታን የማረጋገጫ መንገድ ደግሞ ልምድ ወይም ምልከታን መሰረት ያደረገ ነው ። አንድ ሰው ያለፈው አንድ ወር ሙሉ ቺካጎ ውስጥ አለመዝነቡን ቢነግረን ሜትሮሎጂ ያዘጋጀውን የአየር ንብረት ሁኔታ መዝገብ በመመልከት ማረጋገጥ እንችላለን ። ወይም ስለመዋኛው ገንዳ ውሃ ሙቀት ቢነግረን አንድ እግራችንን ሰደድ አድርገን ማረጋገጥ ነው ። እዚህ ላይ ሳይንስ ነክ ማጠቃለያዎች እንደ እውነታ የሚወሰዱት ተቃራኒ ሃሳብ እስካላጋጠማቸው ጊዜ ድረስ ብቻ ነው ።

📖📖📖

ሶስተኛው መንገድ በራሳችን ተጨባጭ እውነታ ሆነ በሶስተኛ ወገን ማረጋገጫነት የምንዳኘው እውነታ ሲያጋጥመን የምንጠቀምበት ዘዴ ነው ። ለምሳሌ ስለአንድ ሰው ባህርይ ሊሆን ይችላል፤ ወይም ስለአንድ ምርት ውጤታማ አገልግሎት እንዲህ ያለው ጥያቄ ምላሽ የሚያገኘው ድምፅ በማሰባሰብ ሂደት አብላጫ ተቀባይነት ያለውን በመለየት ነው ። ብዙ ግዜ አብላጫ ድምፅ ያገኘ ነገር እንደ እውነት የመቆጠር እድሉ እጅግ በጣም ሰፊ ነው ።

📖📖📖

...ነገር ግን አብዛኛው ሰው በደፈናው የተስማማበት ነገር " እውነት ምንድነው " ለሚለው ጥያቄ ትክክለኛ ምላሽ ሰጪ አይሆንም ። የዚያኑ ያህል የተሟላ ምላሽም ሊሆን አይችልም ። እውነትን መግለጽ ቀላል ነገር ነው ። የሚነገረንን እውነት ይሁን አይሁን ለይቶ ማወቁ የበለጠ ከብዶ ይገኛል ። ከእነዚህ ሁሉ በላይ ደግሞ የራስን እውነት ለሌሎች ለማስረዳት መሞከር ዋነኛው አዳጋች ጉዳይ ነው ። 

❇️ ተፈፀመ ❇️

ምንጭ 📖 የፍልስፍና አፅናፍ 📖

✍ ዶክተር ሞርቲመር ጄሮም ✍

ትርጉም 👤 ዓለማየሁ ገላጋይ 👤

ከፍልስፍና አለም እንዲሁም ንባብ ለሕይወት የቴሌግራም ቻናል ዝግጅት ክፍል

